АҞӘА, лаҵара 29 – Sputnik. Аҟәа амшын аԥшаҳәаҿы атротуартә плитақәа рыԥсахра иалагеит ҳәа Sputnik иазеиҭеиҳәеит "Ақалақьргылара" аусбарҭа аиҳабы Асҭамыр Ԥиԥиа.
"Уажәазы уаанӡа иқәыз аплитақәа рықәгара иаҿуп, аҵлақәа рдацқәа ԥырыҟҟоит, абри ашьҭахь аплита ҿыц шьҭаҵахоит", - иҳәеит Ԥиԥиа.
Аҟазауаҩ иажәақәа рыла, аҵла адацқәа еизҳацыԥхьаӡа аплитақәа шьҭырхит. Афинанстә ҭагылазаашьа уадаҩ иахҟьаны аплитақәа зегь рыԥсахра алшом, убри азы иԥхасҭахаз рцынхәра аҿыц шьҭарҵоит, егьырҭ рҭыԥ аҿы ишьҭарҵоит.
Аусурақәа мҩаԥысуеит ҩ-ҭыԥк рҿы - "Брехаловка" ааигәа-сигәеи Алашарбага аҳаблахь ахаҵәирҭаҿи.
"Џьара метр ԥшьыркцак аҭаххоит, аҽаџьара 5-6. Иааидкыланы 100-150 метр ԥшьыркца ԥсахтәуп. Аплитақәа шаақәаҳхлак, асмета шьақәҳаргылоит. Аусурақәа мҩаԥысуеит "Брехаловка" инаркны аресторан "Амра" аҟынӡа, нас Алашарбагахьтәи ахаҵәирҭаҟынтә аԥкьаҭасратә кортқәа рҟынӡа. Уа аҵлақәа рдацқәа аплитақәа зегь шьҭырхит уҳәар алшоит", - иҳәоит "Ақалақьргылара" аусбарҭа аиҳабы Асҭамыр Ԥиԥиа.
Аусурақәа рымҩаԥгаразы акомиссиа ҷыда аԥҵоуп, уи иалахәуп аекологцәа.
"Аекологцәа иазгәарҭеит аҵла ашьаҭа аҟынтәи ҩ-метрак ихараноуп адацқәа рыԥҟара шыҟало ҳәа. Асеиԥш ауеит "Брехаловка" аҿы. Егьи аҭыԥ азы иҵегьы ҳаицәажәараны ҳаҟоуп", - иҳәоит иара.
Асҭамыр Ԥиԥиа иажәақәа рыла, аусурақәа мчыбжьык аҩнуҵҟа ихыркәшахоит.
Иара убас шәаԥхьар ҟалоит: